FSMART วิ่งแรง 7% นิวไฮรอบ 4 ปี รับผลดี “เต่าบิน” กระแสแรง คาดหนุนกำไรปีนี้โตกว่า 50%
FSMART วิ่งแรง 7% ราคาแตะ 16.40 บ. นิวไฮรอบ 4 ปี โบรกชี้ตู้เครื่องดื่ม “เต่าบิน” กระแสแรง หนุนดีมานด์เพิ่มขึ้นต่อเนื่อง คาดกำไรปี 65 โตกว่า 50% แนะนำ “ซื้อ”
FSMART วิ่งแรง 7% นิวไฮรอบ 4 ปี โบรกชี้ตู้เครื่องดื่ม “เต่าบิน” กระแสแรง หนุนดีมานด์เพิ่มขึ้นต่อเนื่อง คาดกำไรปี 65 โตกว่า 50%
12 เม.ย. 2565

ผู้สื่อข่าวรายงานว่า ราคาหุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ล่าสุด ณ เวลา 10:16 น. อยู่ที่ 16.40 บาท บวก 1.10 บาท หรือ 7.19% สูงสุดที่ 16.60 บาท ต่ำสุดที่ 15.60 บาท ด้วยมูลค่าซื้อขาย 330.58 ล้านบาท ทั้งนี้ราคาหุ้น FSMART ปรับตัวขึ้นสูงสุดในรอบกว่า 4 ปี นับตั้งแต่ราคาหุ้นอยู่ที่ระดับ 16.50 บาท เมื่อวันที่ 4 ม.ค.2561

โดยบล.ฟินันเซีย ไซรัส ระบุในบทวิเคราะห์ (24 มี.ค.2565) เริ่มมีความมั่นใจในธุรกิจเต่าบินเพิ่มขึ้น โดยเฉพาะฝั่นดีมานด์ที่สะท้อนผ่านตัวเลขต่างๆ อีกทั้งยังมีอัพไซด์จากการเพิ่มสัดส่วนถือครองในบริษัท ฟอร์ท เวนดิ้ง จำกัด ให้มากกว่า 20% (ปัจจุบันถืออยู่ 19.3%) ส่งผลถึง Sentiment ที่ดีของนักลงทุน ประเมินมูลค่าด้วยวิธี SOTP ประกอบด้วย มูลค่าของธุรกิจตู้บุญเติมที่ 5.5 บาท และให้มูลค่าของธุรกิจตู้เต่าบินที่ 10.5 บาท เบ็ดเสร็จ ได้ราคาเป้าหมายปี 2565 ที่ 16 บาท ในกรณีฐาน โดยโอกาสเปิดสำหรับการปรับราคาเป้าหมายขึ้นจนถึง 26 บาทได้ในอนาคตขึ้นอยู่กับผลประกอบการและพรี่เมี่ยมที่ตลาดให้กับธุรกิจตู้เต่าบิน ปรับคำแนะนำจาก “ขาย” เป็น “ซื้อ”
ทั้งนี้บล.ฟินันเซีย ไซรัส เกาะติดสตอรี่ในธุรกิจตู้เต่าบินตั้งแต่วันแรกที่บริษัทประกาศแผนธุรกิจและพยายามวิเคราะห์ถึงความต้องการของผู้บริโภคในตู้เต่าบินมาโดยตลอด ตัวเลขที่บ่งชี้ถึงดีมานด์ได้เป็นรูปธรรมมากที่สุด คือ จำนวนแก้วที่ขายได้เฉลี่ยต่อตู้ต่อวัน โดยที่ผ่านมาขณะที่จำนวนตู้เพิ่มขึ้นเรื่อยๆ จำนวนแก้วที่ขายได้ต่อตู้ก็เพิ่มขึ้น จาก 45 แก้วในไตรมาส 4/2564 เป็น 50 แก้วในต้นปี 2565 และเพิ่มขึ้นเป็นมากกว่า 60 แก้วในปัจจุบันสะท้อนถึงดีมานด์ที่แข็งแกร่ง
นอกจากนี้ ในแง่ปัจจัยเชิงคุณภาพ ตู้บุญเติมก็ยังได้รับผลตอบรับที่ดีผ่านสื่อและงานจัดกิจกรรมต่างๆอย่างต่อเนื่อง เช่น งาน ASEAN RETAIL เป็นต้น ถ้ามองบริษัท ฟอร์ท เวนดิ้ง จำกัด เป็นบริษัทร่วม คาดกำไรปี 2565-2566 อยู่ที่ 612 ล้านบาท เพิ่มขึ้น 53% เมื่อเทียบจากปีก่อน และ 991 ล้านบาท เพิ่มขึ้น 62.1% เมื่อเทียบจากปีก่อน ตามลำดับ โดยมีสัดส่วนกำไรจากธุรกิจเต่าบินในปี 2565-2566 ราว 26% และ 45% ตามลำดับ